Kwotazzjoni mill-Presidenza Rumena "Illum kellna dibattitu kostruttiv mas-sħab soċjali dwar suġġett importanti ħafna. L-inugwaljanza hija waħda mill-aktar kwistjonijiet iebsin tal-aħħar deċennji li taffettwa l-livell ta' għajxien u l-istat tas-saħħa taċ-ċittadini Ewropej kollha. L-inugwaljanza tirrappreżenta wkoll kwistjoni li taffettwa l-istati membri iżgħar fl-UE meta mqabbla ma' dawk akbar u rridu nsibu soluzzjonijiet għal dan. Hemm ħtieġa qawwija ta' politiki biex jitnaqqsu l-inugwaljanzi eċċessivi u dawk il-politiki għandhom ikunu kemm sostenibbli kif ukoll inklużivi. Dan huwa l-mument biex nagħtu aktar attenzjoni għall-interazzjoni bejn il-politiki u l-inugwaljanza peress li dawn l-iżviluppi ser imexxu l-ġejjieni ta' wliedna." Kwotazzjoni mill-Viċi President tal-Kummissjoni, Valdis Dombrovskis "Qed nistennew li fl-2019 l-ekonomija tal-Ewropa ser tkompli tikber għas-seba' sena konsekuttiva. L-impjiegi jinsabu f'livell għoli rekord, u l-qgħad f'livell baxx rekord. Din hija aħbar tajba, għaliex tfisser aktar stabbiltà kif ukoll prosperità akbar. Madankollu, filwaqt li l-ekonomija Ewropea qed tikber, dan it-tkabbir mhux qed ikun ta' benefiċċju għaċ-ċittadini kollha b'mod ugwali. Hemm diverġenzi sinifikanti, kemm bejn l-Istati Membri kif ukoll ġo fihom. L-għan komuni tagħna huwa li jitnaqqsu l-inugwaljanzi u li jiġi żgurat li d-dividendi tal-prosperità jinqasmu b'mod ġust fl-UE kollha". Kwotazzjoni mill-President tal-Grupp tal-Euro, Mario Centeno "L-indikaturi ewlenin tat-tkabbir jistgħu jkunu qarrieqa. Is-sehem dejjem jikber ta' ċittadini fil-livell inferjuri u ifqar tad-distribuzzjoni tal-introjtu, spiss jitgħatta bil-livell tal-introjtu medju li qed jogħla. L-inklużività hija dwar l-iżgurar li l-benefiċċji tat-tkabbir jaslu għand il-kotra, u mhux biss għand il-ftit li l-ġid tagħhom qed ikompli jilħaq quċċati ġodda". Kwotazzjoni mis-Segretarju Ġenerali tal-Konfederazzjoni Ewropea tat-Trade Unions (KETU), Luca Visentini "L-istituzzjonijiet internazzjonali kollha baxxew it-tbassir ekonomiku tagħhom għas-snin li ġejjin. L-inċertezza fis-swieq globali qed tħalli impatt fuq l-ekonomija Ewropea, il-konsum privat tilef il-momentum u l-investiment iddgħajjef. L-ekonomija Ewropea tintlaqat b'mod sproporzjonat mill-avvenimenti fid-dinja minħabba d-dipendenza żejda tagħha fuq l-esportazzjonijiet skapitu tad-domanda domestika, minħabba żbalji ta' politika fil-passat. Il-prekarjetà, filwaqt li qed tonqos bi ftit, għadha f'livelli allarmanti. Filwaqt li ċ-ċifri tal-impjiegi jidhru aħjar, l-għadd totali ta' sigħat maħduma għadu taħt il-livell ta' qabel il-kriżi u s-sehem tal-pagi qed ikompli bix-xejra tiegħu 'l isfel, li issa ġiet ikkonsolidata. Jeħtieġ li l-UE tindirizza l-inugwaljanza bħala kwistjoni ta' urġenza - kemm fi ħdan l-Istati Membri kif ukoll bejniethom. Biex tagħmel dan, jeħtieġ li l-UE tagħmel aktar biex tippromwovi d-domanda interna u l-investiment, speċjalment l-investiment pubbliku għal impjiegi ta' kwalità u tranżizzjonijiet sostenibbli għal ekonomija diġitali b'livell baxx ta' emissjonijiet ta' karbonju, tinkoraġġixxi sistemi progressivi ta' taxxa u tindirizza l-evitar u l-evażjoni tat-taxxa minn kumpanniji multinazzjonali, iżżid il-pagi minimi, tieħu passi ulterjuri biex titnaqqas id-diskrepanza fil-pagi bejn in-nisa u l-irġiel u fuq kollox tappoġġa n-negozjar kollettiv għal żidiet ġusti fil-pagi". Kwotazzjoni mid-Direttur Ġenerali ta' BusinessEurope, Markus J. Beyrer Waqt li tkellem f'isem BusinessEurope, id-Direttur Ġenerali Markus J. Beyrer qal li: "F'dawn l-aħħar xhur rajna tnaqqis kemm fit-tkabbir kif ukoll fil-fiduċja tan-negozju minħabba fatturi domestiċi u globali, bil-konsegwenza li l-Kummissjoni issa qed tistenna li fl-2019 it-tkabbir tal-UE jkun nofs perċentwal anqas milli kien previst fil-ħarifa li għaddiet stess. Dan għandu jservi ta' twissija għall-mexxejja tal-UE dwar il-ħtieġa li tissaħħaħ ir-reżiljenza tal-ekonomija tal-UE u jiżdied il-potenzjal tat-tkabbir fit-tul tagħna. In-negozji qed jistennew li l-Istati Membri jtejbu l-implimentazzjoni tagħhom tar-riformi strutturali li jsaħħu t-tkabbir, kif ukoll biex imexxu' l quddiem inizjattivi fil-livell tal-UE bħal dawk tat-tlestija tas-suq uniku u l-approfondiment tal-UEM". Kwotazzjoni miċ-Ċentru Ewropew għal Min Iħaddem u għall-Intrapriżi li jipprovdu Servizzi Pubbliċi (CEEP), Valeria Ronzitti "Fis-CEEP, aħna nemmnu bis-sħiħ li l-inugwaljanza xxekkel it-tkabbir. Livelli eċċessivi u dejjem jiżdiedu ta' inugwaljanza jimplikaw spejjeż soċjali diretti, idgħajfu l-inċentivi biex wieħed jinvesti fl-għarfien, jipprevjenu l-mobilità soċjali u jistgħu wkoll irażżnu t-tkabbir sostenibbli u potenzjali. Hemm ukoll riskju politiku qawwi fl-inugwaljanza peress li timmina l-fiduċja tas-soċjetà u tnaqqas l-appoġġ għall-istituzzjonijiet demokratiċi. Il-Globalizzazzjoni u d-Diġitalizzazzjoni ser ikomplu jkollhom impatt tremend fuq il-ħajja taċ-ċittadini u għandna naġixxu biex intejbu l-inklużjoni u l-koeżjoni soċjali fl-Ewropa. CEEP jirrappreżenta impjegaturi li joperaw f'setturi bħall-kura tas-saħħa, l-edukazzjoni, l-akkomodazzjoni, l-enerġija u t-trasport li huma kruċjali fl-iżgurar tan-nisġa soċjali tat-territorji tagħna u jipprovdu liċ-ċittadini Ewropej b'mezzi biex jikkontribwixxu fis-soċjetà. Aħna nemmnu li parti mis-soluzzjoni fl-indirizzar tal-inugwaljanzi tinsab fl-investiment immirat f'infrastrutturi fiżiċi u soċjali, l-edukazzjoni u t-taħriġ vokazzjonali ta' kwalità għolja u istituzzjonijiet ta' negozjar kollettiv aktar b'saħħithom". Kwotazzjoni mis-Segretarju Ġenerali tas- SME UNITED, is-Sinjura Veronique Willems "It-tnaqqis fir-ritmu tal-ekonomija issa laqat ukoll lill-SMEs. Nitlob li jsir kull sforz biex jitnaqqsu l-inċertezzi politiċi bħall-Brexit u l-kunflitti kummerċjali li huma l-kawża prinċipali ta' dan it-tnaqqis fir ritmu. Dwar l-inugwaljanza, irrid infakkar li ċertu ammont ta' inugwaljanza hija meħtieġa biex jiġu xprunati l-attivitajiet ekonomiċi u l-innovazzjoni. Madankollu, l-iżviluppi teknoloġiċi, il-globalizzazzjoni u l-konċentrazzjoni reġjonali jistgħu jwasslu għal livelli ta' inugwaljanza b'impatt negattiv fuq is-soċjetà u l-ekonomija, speċjalment jekk in-nies jitilfu t-tama u l-perspettivi għall-ġejjieni. Aħna nħarsu lejn l-aċċess ugwali għall-kwalifiki, l-iffaċilitar ta' bidliet strutturali, il-ġustizzja fir-relazzjonijiet tal-kummerċ internazzjonali u l-investimenti fl-infrastruttura reġjonali bħala approċċ ta' politika ewlieni biex jiġu indirizzati dawn il-problemi. Fl-aħħar nett, il-Qafas Finanzjarju Pluriennali li jmiss jista' jikkontribwixxi, jekk jintuża bħala investiment għall-irkupru u mhux bħala kumpens għall-inugwaljanza". Kwotazzjoni mill-Presidenza Finlandiża li jmiss (Lulju sa Diċembru 2019) F'isem il-Presidenza Finlandiża futura (Lulju sa Diċembru 2019), il-Ministru għall-Finanzi Petteri Orpo rrimarka: "Id-djalogu makroekonomiku huwa opportunità kbira biex jitrawwem fehim komuni tal-isfidi attwali u r-rispons politiku. Hekk kif il-perspettiva ekonomika qed tiddgħajjef, huwa dejjem aktar kruċjali għall-pajjiżi kollha li jimplimentaw riformi strutturali u jibnu buffers fiskali biex titjieb ir-reżiljenza ekonomika. Lil hinn mill-perspettiva ċiklika, forza tax-xogħol imħarrġa hija l-aktar sors importanti ta' reżiljenza u element ewlieni ta' tkabbir inklużiv. L-aċċess għal edukazzjoni ta' kwalità għolja huwa mezz biex niġġieldu kontra l-faqar u biex nippromwovu l-ugwaljanza tal-opportunitajiet. Dan huwa l-pedament tas-soċjetà tal-benessri tal-Ewropa. Fiż-żmien meta l-globalizzazzjoni, il-progress teknoloġiku u t-tibdil demografiku qed ikollhom impatt profond fuq is-swieq tax-xogħol, it-tisħiħ tal-ħiliet u ż-żieda fil-livell tal-edukazzjoni huma essenzjali". Kwotazzjoni mill-Presidenza Kroata futura (Jannar sa Ġunju 2020) "Huwa kompitu kbir fid-dinja tal-lum bl-ambjent tan-negozju li qed jinbidel li jiġi żgurat qafas leġislattiv trasparenti u simplifikat għan-negozji kif ukoll id-disponibbiltà ta' forza tax-xogħol kwalifikata u mħarrġa sew. F'dan ir-rigward jeħtieġ li napplikaw approċċ innovattiv u integrat, filwaqt li jkollna viżjoni għal perijodu fit-tul fil-futur fil-qasam tax-xogħol, il-proċessi tan-negozju li nbidlu u t-teknoloġiji l-ġodda. Dan ifisser li l-politiki soċjali u tax-xogħol għandhom jimxu id f'id mal-politiki ekonomiċi fil-missjoni tagħhom li jinkiseb tkabbir intelliġenti, sostenibbli u inklużiv". Ara l-paġna tal-laqgħa